คาดต่างชาติทิ้งหุ้นไทยยาวถึงต้นมิ.ย.
ตลาดหุ้น "ตกใจ" หลังเหตุจลาจลดัชนีร่วงกว่า 15 จุดนักวิเคราะห์แนะลงทุนระยะสั้นให้หลีกเลี่ยงหุ้นกลุ่มโรงแรม
24 พ.ค. 2553

ตลาดหุ้น "ตกใจ" หลังเหตุจลาจลดัชนีร่วงกว่า 15 จุดนักวิเคราะห์แนะลงทุนระยะสั้นให้หลีกเลี่ยงหุ้นกลุ่มโรงแรม
ตลาดหุ้นไทยดำดิ่งแรงอย่างที่คาด สวนทางตลาดเอเชียส่วนใหญ่ที่บวกได้เป็นเพราะนักลงทุนต่างชาติยังขนหุ้นออกมาขายไม่หยุด หลังตกใจกับเหตุการณ์จราจลในกรุงเทพฯ ส่งผลให้ล่าสุดดัชนีร่วงลงกว่า 15 จุดหรือกว่า2%  ซื้อขายบริเวณ 750  จุด ขณะที่เปิดตลาดติดลบเพียง 5-6จุดเท่านั้น  เนื่องจากแรงขายออกมาต่อเนื่องและพุ่งเป้าไปกลุ่มพลังงานที่มีน้ำหนักต่อดัชนีสูงที่สุดรวมถึงบริษัทที่ได้รับความเสียหายจากการเผาบ้านเมืองรวมถึงธุรกิจเกี่ยวเนื่องเช่น ท่องเที่ยว
นักวิเคราะห์บริษัทหลักทรัพย์เอเซียพลัส คาดนักลงทุนต่างชาติยังกู่ไม่กลับแม้ความสงบจะกลับสู่กรุงเทพฯแล้วก็ตามแต่คงเป็นเพียงชั่วคราว และความกังวลปัญหาเศรษฐกิจในยุโรป จึงคาดว่าดัชนีหุ้นไทยยังจะต้องเผชิญกับแนวต้านระยะสั้นคือ P/E 13 เท่า หรือ 762-770 จุด ในระยะ 1 เดือนข้างหน้าหรือในกรณีเลวร้ายไม่น่าจะต่ำกว่า  711-770 จุด 
"นักลงทุนต่างชาติจะยังคงขายหุ้นไทยต่อไป แม้มียอดขายสุทธินับจากวันประกาศใช้ พ.ร.ก. ฉุกเฉินในเย็นวันที่ 7 เม.ย. - 19 พ.ค. 2553 รวม 4.96 หมื่นล้านบาท แต่ก็ยังน้อยกว่า ที่นักลงทุนต่างชาติได้ซื้อสุทธิ 5.95 หมื่นล้านบาท ในช่วงต้นปี 2553 จนถึงก่อน 7 เม.ย. 2553  ซึ่งหากตั้งสมมติฐานว่านักลงทุนต่างชาติจะขายต่อวันละกว่า 1.5-2 พันล้านบาท คาดว่าจะเห็นแรงขายสุทธิต่อเนื่องจนสิ้นเดือน  พ.ค. และอาจต่อเนื่อง ในต้นเดือน มิ.ย.  นี้"นักวิเคราะห์บล.เอเซียพลัสระบุ  ส่วน กลยุทธ์การลงทุนระยะสั้นให้หลีกเลี่ยงหุ้นโรงแรม  เช่น บริษัทโรงแรมเซ็นทรัล(CENTEL) บริษัทเอราวัณ กรุ๊ป(ERAWAN) และบริษัทเซ็นทรัลพัฒนา(  CPN) แต่ให้กลับมาซื้อหุ้นบริษัทบีอีซีเวิลด์(BEC) ช่อง3 และบริษัทเมเจอร์ (MAJOR )เนื่องจากจะกลับมาดำเนินงานตามปกติได้เร็วสุด 
" ERAWAN ได้รับผลกระทบมากสุด เพราะโครงสร้างรายได้กระจุกตัวในอุตสาหกรรมโรงแรมราว 90% ของรายได้รวม "